ועדת הבריאות, כנסת 24, פרוטוקול מספר 46, 2022-01-03 11:35

טטיאנה (טניה) מזרסקי: אנחנו מתחילים את ישיבת ועדת הבריאות.

טטיאנה (טניה) מזרסקי: היום 3 בינואר 2022, א' בשבט תשפ"ב, השעה 11:35.

טטיאנה (טניה) מזרסקי: אנחנו נדון היום על הצעת צו בריאות העם נגיף הקורונה החדש)(בידוד בית והוראות שונות)(הוראת שעה), ואנחנו מדברים על תיקון מס' 20.

טטיאנה (טניה) מזרסקי: נמצאים איתנו כאן נציגים של משרד הבריאות.

טטיאנה (טניה) מזרסקי: אני מציעה שתתחילו להציג מה התיקון לצו.

טל פוקס: אני אציג את המסגרת המשפטית.

טל פוקס: יש לנו צו אחד שיגיע לכאן לאישורכם.

טל פוקס: זה צו שהוא קובע שאדם שחוזר מחו"ל ממדינה שהיא לא אדומה, כלומר שאין עליה הגבלת יציאה מישראל, כשהוא חוזר לכאן, במקום המצב הקיים שהוא היה צריך לעשות שתי בדיקות, בדיקה שנייה ביום 3 ולחכות לתוצאה שלילית בה כדי לצאת מהבידוד, בן אדם כזה שהוא מחוסן או מחלים יצטרך לעשות בדיקה אחת שהיא גם ככה חובה בכניסה לישראל, בשדה התעופה או בתחנת גבול אחרת.

טטיאנה (טניה) מזרסקי: סמוך למועד - - -

טל פוקס: זה מעבר לסמוך.

טל פוקס: במקרה של חוזרי חו"ל, באופן כללי במצב הקבוע יש לנו חובה לבצע בדיקת PCR בכניסה לישראל, בתחנת הגבול, במקום שמורה לך מפעיל תחנת הגבול.

טל פוקס: בנתב"ג יש אזור מיוחד.

טל פוקס: גם בגבול כשמגיעים מסיני יש מקום.

טל פוקס: באמת משהו שהוא לא בזמן שלך בקהילה אלא בתחנת הגבול.

טל פוקס: אתה לא אמור לצאת מתחנת הגבול בלי לעשות בדיקה, או לקבל קנס אם סירבת לעשות את הבדיקה.

טל פוקס: אחר כך כשאתה מקבל תוצאה שלילית, אתה יכול לצאת מבידוד, או אם לצערנו במקרים חריגים לא קיבלת תוצאה תוך 24 שעות, אתה תוכל לצאת מבידוד תוך 24 שעות.

טל פוקס: כן חשוב להגיד שמבחינת תחבורה ציבורית אנחנו בעצם מחזירים פה דין שחל בעבר, שההבדל היחיד הוא בנושא של תחבורה ציבורית, שבעבר המבודדים האלה שהיו מבודדים רק עד 24 שעות, יכלו לנסוע בתחבורה ציבורית למקום הבידוד.

טל פוקס: עכשיו הם לא יוכלו לנסוע בתחבורה ציבורית למקום הבידוד.

טל פוקס: אני אציין שבמקביל לתיקון הזה, יש תיקון נוסף שהוא לא מגיע אליכם כי הוא רק הקלה, והוא בעצם מבטל את הוראת השעה שחלה עד עכשיו, שקבעה את הבידוד עד יום 3.

טל פוקס: התיקון השני יכנס לתוקף ברגע שאתם תאשרו את התיקון הזה.

טל פוקס: אם לא תאשרו, הוא לא יכנס לתוקף.

טטיאנה (טניה) מזרסקי: אז איך מי שחוזר מחו"ל אמור להגיע למקום הבידוד ברגע שהוא נכנס לישראל?

טל פוקס: זה אותה דרך שכל המבודדים בעצם מגיעים.

טל פוקס: מבודדים שהם לא מחוסנים ולא מחלימים או מבודדים ממדינות אדומות, המצב הזה כבר חל עליהם עכשיו, וגם למעשה המבודדים האלה, המצב הזה חל עכשיו.

טל פוקס: לא מדובר פה בשינוי כרגע אלא בשינוי מהמצב שחל לפני שהתחיל האומיקרון ויצרנו החמרות.

טל פוקס: איך שעכשיו מבודדים מגיעים למקום הבידוד, זה או ברכב פרטי או במונית, או רכב פרטי שלהם או שמישהו אוסף אותם.

טל פוקס: צריך לנסוע בחלונות פתוחים במרחק מהנהג ככל שאפשר.

טל פוקס: משרד התחבורה, אני יודעת שהם פועלים כדי שכן יהיה שם כמה שיותר פתרונות.

טל פוקס: אני לא בטוחה בדיוק אם יש עוד או אין.

טל פוקס: זה משרד התחבורה אולי יידע להרחיב.

טטיאנה (טניה) מזרסקי: הבנתי.

טטיאנה (טניה) מזרסקי: תודה רבה, עו"ד טל.

טטיאנה (טניה) מזרסקי: נמצאים איתנו בזום אמיר גוטמן מהתאחדות משרדי הנסיעות.

טטיאנה (טניה) מזרסקי: אתה רוצה להתייחס לתיקון של הצו?

אמיר גוטמן: דבר ראשון אני רוצה להגיד תודה שיש התייחסות.

אמיר גוטמן: האמת, אני לא ביקשתי זכות דיבור, אבל אם כבר העליתם אותי, אז אני רוצה להגיד תודה על מהלך כזה, על צעד כזה.

אמיר גוטמן: הוא מבורך כמובן מבחינתנו ואנחנו שמחים ונשמח אם יהיו מהלכים דומים נוספים כאלה, כמו הסרת מדינות נוספות או בכלל הכחדה של רשימת המדינות האדומות, וכמובן גם פתיחת השמיים לתיירות הנכנסת.

טטיאנה (טניה) מזרסקי: בעזרת השם.

טטיאנה (טניה) מזרסקי: שלא יהיה סכנה לבריאות העם, אז נפתח את השמיים בחזרה.

טטיאנה (טניה) מזרסקי: תודה, אמיר.

טטיאנה (טניה) מזרסקי: אורן פסטרנק משמירת זכויות האדם.

טטיאנה (טניה) מזרסקי: שלום, אורן.

אורן פסטרנק: תודה רבה גבירתי יושבת-הראש.

אורן פסטרנק: אני רוצה להתייחס בבקשה לדיון שנעשה פה זה עתה בדבר מתווה בידודים ובדיקות, החדש.

אורן פסטרנק: יש נתון מאוד מרכזי שהוועדה צריכה להכיר אותו.

אורן פסטרנק: זה היה צריך לקרות לפני שמצביעים.

אורן פסטרנק: כרגע זה אחרי וזה חבל מאוד, אבל עדיין צריך לתקן את המהלך הזה באופן מיידי.

אורן פסטרנק: 61% מהמאומתים הם מחוסנים.

אורן פסטרנק: נתון מעכשיו, ממש אני בודק מהדקות האחרונות, כבר מדבר על 64% או 65%.

אורן פסטרנק: אני עדיין לא בטוח.

אורן פסטרנק: אני יודע, משרד הבריאות, אנחנו בדיונים השונים פה בוועדות הכנסת.

אורן פסטרנק: אני מדבר ואז הם עולים והם אומרים שיש להם מחקרים והם אומרים שיש להם מידע.

אורן פסטרנק: זה הכול טוב ויפה, אבל הנתונים יום-יום כשבודקים בעמדות הבדיקה את שיעורי המאומתים מדי יום, זה נתון שצריך להציג בפני חברי הוועדה.

אורן פסטרנק: אי אפשר להעלים את הנתון הזה ולקבל פה החלטות הרות גורל של לסגור חצי מהאוכלוסייה בבתים שלו למעשה, ותיכף אני אסביר את זה, בלי לתת את הנתון הזה.

אורן פסטרנק: זאת ועוד, אני ביקשתי כבר לפני חודש ממשרד הבריאות, בכתב, לשקף את כמות הנבדקים בבדיקות כדי שנוכל לשקלל את הנתונים, כי למיטב הבנתי נגלה אחרי שקלול שזה גם יותר מ-61%, כי רוב הנבדקים מן הסתם, הם לא מחוסנים, שנדרשים לכך כדי להיכנס למקומות שונים, בניגוד למחוסנים שנאלצים להיבדק רק במקרה של חשיפה למאומת, אז זה קודם כל.

אורן פסטרנק: הבסיס של כל המתווה הזה הוא בעצם על כך.

אורן פסטרנק: הוא אומר, מחוסנים הם לא מסוכנים, ולא מחוסנים הם מסוכנים ולכן אנחנו עושים את הפער בין ההסדרים, כי הרי מחוסנים, ברגע שהם נחשפים למאומת, עד לפני כמה ימים הם בכלל לא נאלצו לעבור אפילו בדיקה או בידוד.

אורן פסטרנק: אנחנו הלנו על כך.

אורן פסטרנק: אנחנו שמחים שמשרד הבריאות הבין שצריך לאזן את הדברים, אבל הוא קבע להם בדיקת אנטיגן.

אורן פסטרנק: בדיקת האנטיגן היא הרבה פחות רגישה, והלא מחוסנים נבדקים בבדיקת PCR שהיא הרבה יותר רגישה וגם תלוי בכמה סייקלים מכפילים.

אורן פסטרנק: לפי זה אפשר לשלוט בכמות המאומתים שתימצא מתוך נתון זה.

אורן פסטרנק: עושה רושם שמשרד הבריאות מנסה לייצר פה קצת ולשחק עם המספרים, כי המספרים הנוכחיים לא מתאימים לו.

אורן פסטרנק: פשוט לא נוח לו עם המידע הזה שמחוסנים נדבקים יותר מלא מחוסנים.

אורן פסטרנק: אני מדגיש, מחצית מהאוכלוסייה בישראל אינה מחוסנת.

אורן פסטרנק: זה עוד נתון שמשרד הבריאות לא טורח לציין בפניכם.

אורן פסטרנק: אני אציין את הנתונים של פרופ' זרקא ולא את הנתונים שאני מכיר, כי אני מכיר 55% מהאוכלוסייה אינם מחוסנים, אבל פרופ' זרקא אמר שיש 4.6 מיליון לא מחוסנים ו-4.8 מיליון מחוסנים, אז ניצמד לנתון של פרופ' זרקא על מנת שלא יהיה בינינו ויכוח על העובדות לפחות.

אורן פסטרנק: מרגע שמחצית מהאוכלוסייה ומחציתה השנייה, מחוסנים/לא מחוסנים, ומחצית מהאוכלוסייה הם מאומתים במידה שווה או יותר נכון המחוסנים נדבקים יותר, אין הצדקה לדבר הזה.

אורן פסטרנק: דיברתי עוד רק על הבדיקות שהולכות לייצר פה פייק בנתונים בגלל שהולכים לבדוק קבוצות אוכלוסייה עם בדיקות שונות.

אורן פסטרנק: זה פשוט פייק מה שהולך לקרות.

אורן פסטרנק: הנתונים, מרגע שמתחילים עכשיו עם השיטה הזאת, הם לא אמינים.

אורן פסטרנק: צריך להסתכל על מה שהיה עד היום ולעצור את המתווה הזה באופן מיידי.

אורן פסטרנק: זה הולך לתת מצג שווא לאזרחי ישראל, לחברי הכנסת ולמקבלי ההחלטות.

אורן פסטרנק: בנוסף לכך, שיטת הבידודים.

אורן פסטרנק: מחוסן שהלך ועשה בדיקת אנטיגן שהיא לא כל כך כמו שאמרנו, מדויקת, ויצא שהוא שלילי, הולך לביתו.

אורן פסטרנק: מה קורה ללא מחוסן שהולך ועושה בדיקת PCR שהיא הרבה יותר אמינה ויוצא בה שלילי?

אורן פסטרנק: הוא הולך לבידוד ל-14 יום.

אורן פסטרנק: שימו לב לשערורייה לדבר הזה.

אורן פסטרנק: בוא נניח את זה רגע בצד.

אורן פסטרנק: אנחנו הרי מבינים מה משרד הבריאות עושה.

אורן פסטרנק: יש לו את התוכנית של התלמידים וההורים.

אורן פסטרנק: הוא מתכוון בשיטה הזאת לייצר מאות אלפי מאומתים שיישבו בבית בסוג של מעצר בית, למה?

אורן פסטרנק: כי הורה לתלמיד עד גיל 12 שבנו נמצא מאומת, אם הוא מחוסן, אז בגמר הבידוד של הילד הוא יעשה בדיקה ואם הבדיקה היא שלילית, הוא משתחרר לחופשי, ובטווח של מרגע עשיית הבדיקה ועד התוצאה, הוא יהיה בידוד, שזה דבר סביר, אבל שימו לב מה עושים ללא מחוסנים שנדבקים פחות מהמחוסנים.

אורן פסטרנק: אומרים להם ככה, בגמר הבידוד של הילד אתם נכנסים לבידוד של 14 יום.

טטיאנה (טניה) מזרסקי: לא.

טטיאנה (טניה) מזרסקי: זה לא ממש.

אורן פסטרנק: אז אני עוצר.

אורן פסטרנק: תתקני אותי לגבי הנתון הזה.

טטיאנה (טניה) מזרסקי: תסיים ואנחנו נבקש התייחסות של משרד הבריאות.

אורן פסטרנק: בסדר גמור, אז אני אקריא מתוך התוכנית המפורסמת של אתר משרד הבריאות.

אורן פסטרנק: "אדם שלא חוסן, לא החלים, המטפל בקטין מתחת לגיל 12 או חסר ישע שאומת לקורונה, ייכנס לאחר סיום הטיפול לבידוד למשך 14 יום עם אפשרות לקיצור בידוד עם תוצאת בדיקת PCR שלילית ביום השביעי, אבל עדיין אם הוא לא רוצה לעשות בדיקה, ויש אנשים שלא מוכנים לשתף פעולה עם השקר הנוראי הזה, כי מבינים מה משרד הבריאות עושה פה.

אורן פסטרנק: זה בדיוק מה שאמרתי עכשיו.

אורן פסטרנק: זה שקר.

אורן פסטרנק: זאת הונאה.

אורן פסטרנק: זאת הונאה של הציבור, ומשרד הבריאות יושב מולכם בוועדה של הכנסת, לא מציין את הנתון הזה שמרב המאומתים הם מחוסנים, וזאת שערורייה.

טטיאנה (טניה) מזרסקי: תיכף נבקש את הנתון.

אורן פסטרנק: מעולה, ואני מודה לכם שאתם נותנים לי את זכות הדיבור.

אורן פסטרנק: מרגע שהבנו שאין פה הצדק אפידמיולוגי, וחברים, אנחנו כבר מבינים שמשרד הבריאות מתחיל לרדת מהעץ הגבוה שהוא טיפס עליו, כי אנחנו כבר רואים את הפושים לכתבים.

אורן פסטרנק: ראינו כבר אתמול שהתחילו לפרסם שאין הצדק אפידמיולוגי גם לדרכון הירוק שהוא מתבסס הרי על אותו בסיס כמו שפה.

אורן פסטרנק: באים ואומרים שהלא מחוסנים הם מסוכנים, וראש הממשלה יוצא ואומר שהלא מחוסנים יורים עם תת מקלע, וכל השטויות האלה.

אורן פסטרנק: בושה, הכפשה של ציבור.

אורן פסטרנק: מחצית מהאוכלוסייה, מכפישים אותו שלא בצדק.

אורן פסטרנק: זה קשקוש אחד גמור, אז האמת יוצאת לאור סוף סוף, בשעה טובה, אחרי מאבק עיקש שלנו לחשיפת הנתונים, אז כבר מודים שהדרכון הירוק הוא חסר הצדק אפידמיולוגי וכל מטרתו הוא רק לכפות חיסונים על אזרחים.

אורן פסטרנק: מילא זה, דרכון ירוק.

אורן פסטרנק: עכשיו אתם הולכים להכניס אנשים לבידודים.

אורן פסטרנק: הרי המשמעות של תוכנית הבידודים הזאת היא בעצם להכניס למעצר בית מאות אלפי לא מחוסנים.

טטיאנה (טניה) מזרסקי: למנוע התפשטות של המגפה.

טטיאנה (טניה) מזרסקי: אף אחד לא שם במטרה לפגוע בזכויות האדם.

אורן פסטרנק: אם כל כך חוששים מהאומיקרון, אז אני מנסה להבין.

אורן פסטרנק: אם המחוסנים נדבקים יותר מהלא מחוסנים, הרי גם יש לזה סימוכין מחקרי.

אורן פסטרנק: אני רק אציין אותו בדקה.

אורן פסטרנק: מחוסנים ימשיכו להיבדק יותר מלא מחוסנים, במיוחד בזן האומיקרון, מדוע?

אורן פסטרנק: אני אשלח לגבירתי יושבת-הראש שני מחקרים מובילים בתחום.

אורן פסטרנק: משום שהחיסון לא מייצר נוגדנים באיברי הנשימה העליונים ומשרד הבריאות יודע את זה, ולכן הנתונים ימשיכו לעלות בקרב המחוסנים ואנחנו נמשיך לראות יותר ויותר מאומתים מקרב המחוסנים.

אורן פסטרנק: כדי לעצור את הנתון הזה וכדי לייצר פייק, משרד הבריאות הכין מתווה של בדיקות שישנה וישחק את המספרים, כי נותנים ללא מחוסנים להיבדק עם PCR, ונותנים למחוסנים להיבדק עם בדיקת אנטיגן.

טטיאנה (טניה) מזרסקי: דיברתי על מהימנות של הבדיקות ואנחנו ראינו שבאמת יש מעל 90% מהימנות של הבדיקות אנטיגן.

טטיאנה (טניה) מזרסקי: יש לך עוד משהו שאנחנו נוכל לבקש ממשרד הבריאות להתייחס?

אורן פסטרנק: בגלל שהדברים כל כך חשובים ומדובר פה על הכנסה למעצר בית של מאות אלפי אזרחים, אני רוצה לציין.

אורן פסטרנק: אם מצאו שבדיקות האנטיגן הן טובות, אדרבא ואדרבא.

אורן פסטרנק: אנחנו בעד בדיקות מהירות.

אורן פסטרנק: שיעשו בדיקות מהירות גם למחוסנים וגם ללא מחוסנים.

אורן פסטרנק: למען האמת, אם גישתנו תישמע, צריך לעצור את כל הטרלול.

אורן פסטרנק: כמו שאפילו באוסטרליה שהיא אחת המדינות עם המדיניות קורונה הכי נוקשות, הם בעצמם אמרו שהם מפסיקים עם מדיניות הבדיקות והבידודים כי היא לא אפקטיבית.

אורן פסטרנק: אין לזה שום משמעות.

אורן פסטרנק: זן האומיקרון הוא מאוד מדבק.

אורן פסטרנק: משרד הבריאות צודק בכך, אך האומיקרון הוא לפחות פי ארבע ויש מחקרים שטוענים שפי עשר פחות אלים מאשר הדלתא וזנים אחרים.

אורן פסטרנק: נכון להיום השפעת הינה הרבה יותר מסוכנת מזן האומיקרון כמעט בכל הגילאים לפי מחקרים.

אורן פסטרנק: יכול להיות שימצאו איזה תת גיל ספציפי שאולי בו האומיקרון יותר, ולכן אני מסייג את דבריי.

אורן פסטרנק: אני מבקש ממשרד הבריאות להעביר לנו.

אורן פסטרנק: אנחנו הגשנו פניה ואוטוטו עוד יום-יומיים חולפים -30 יום ואנחנו נעתור לבג"ץ במידת הצורך, לחשוף את הנתונים, להפסיק למנוע את המידע מהציבור, לתת לנו את המידע על קבוצות האוכלוסייה השונות, על מספרי המאומתים, משוקללים.

אורן פסטרנק: לתת לנו את מספרי הנבדקים ולחשוף את המידע לציבור, כי התוכנית הזאת, מעבר לזה שהיא פוגעת בזכויות אדם של חצי מהאוכלוסייה שמתקומם כנגד הדבר הזה, וזה לא יעבור בשקט, וביום השבת הקרוב תהיה הפגנת ענק מול הבית - - -.

אורן פסטרנק: התוכנית הזאת מסכנת את בריאות הציבור.

אורן פסטרנק: תודה רבה גבירתי יושבת-הראש.

טטיאנה (טניה) מזרסקי: תודה לך על ההשתתפות.

טטיאנה (טניה) מזרסקי: בבקשה, אילנה ממשרד הבריאות.

אילנה גנס: אני אתייחס לסוגיות המקצועיות.

אילנה גנס: אני אשתדל להתעלם מההכפשות המיותרות בעיניי.

אילנה גנס: כל ההחלטות של משרד הבריאות מבוססות על נתונים אפידמיולוגיים טהורים גם לגבי אימות של אנשים שמגיעים לבדיקות.

אילנה גנס: נכון שנכון להיום אכן מרבית האוכלוסייה במדינת ישראל, יותר ממחצית זכאית לתו ירוק ועומדת בהגדרות מחוסן או מחלים.

אילנה גנס: רק בחודש האחרון נוספו למאגר מאות אלפי אנשים שהשלימו את מנת הבוסטר, וגם מעל 250,000 ילדים היום שזכאים לתו ירוק בגילאי 5 עד 11, ולכן מספרית אנחנו כרגע נמצאים כבר קרוב ל-60% מהאוכלוסייה שמחוסנת לפני הגדרות שלנו או מחלימה, וזכאית לתו ירוק, ולכן באופן טבעי האנשים האלה גם מהווים פלח יותר משמעותי בקבוצת הנבדקים.

אילנה גנס: אנחנו יודעים שאומיקרון אכן יודע לעקוף בצורה מסוימת את מנגנון ההגנה החיסוני גם בקרב מחלימים, כאלה שחלו בדלתא בעבר וכרגע נדבקו שוב, וגם בקרב מחוסנים, אבל כמות ההדבקות עדיין הרבה יותר נמוכה, לפחות ב-50% במחוסנים בשתי מנות טריות או מחוסני בוסטר, ולכן חד משמעית עדיין יש הבדל גם בפוטנציאל הנדבקות וגם ביכולת להדביק אנשים אחרים.

אילנה גנס: אנחנו כל הזמן ממשיכים גם לנתר את הנתונים המפורסמים בספרות העולמית וגם נתונים שלנו בתוך מדינת ישראל שעדיין מראים הבדל, אם כי יותר נמוך, וזה נכון, ולכן חלק מההצהרות שאנחנו כל הזמן מוציאים לתקשורת, שגם מקומות שמופעלים בתו ירוק, זה מקומות שהם פחות בטוחים ממה שהם היו בעבר ולכן אוכלוסיות בסיכון ואוכלוסיות שהן בסיכון מוגבר לתחלואה קשה, ללא ספק בחודש הקרוב כל עוד אנחנו רואים עלייה בתחלואה, אנחנו ממליצים לאנשים להימנע מהתקהלויות שהן ניתנות למניעה.

אילנה גנס: לגבי סוג הבדיקות, כמו שהסברתי, אכן אנחנו יודעים ומצהירים את זה מראש שהרגישות של בדיקת אנטיגן היא יותר נמוכה, ולכן מראש כחלק מניהול סיכונים, לא משום סיבה אחרת, אין לנו שום כוונה לעוות נתונים ויש לנו מספיק דאטה מהחודש האחרון, שעד עכשיו בעצם כל המגעים, גם המחוסנים והמחלימים של מגעי אומיקרון, נכנסו לבידוד ונבדקו גם לאחר חשיפה וגם כעבור שבוע, ואנחנו בפירוש לא רואים את המגמות כפי שעו"ד פסטרנק מתאר.

אילנה גנס: אנחנו רואים בפירוש פחות הדבקות בקבוצה הזאת, אפילו הדבקות בתוך משפחה, בהשוואה לאוכלוסייה שלא מחוסנת, בוודאי ובוודאי הבדלים נשמרים.

אילנה גנס: אין שום עדות נכון להיום שמראה שאדם שאיננו מחוסן נדבק יותר או מדביק פחות בהשוואה לאדם שאיננו מחוסן, אז הנתונים בסופו של דבר עוברים כל הזמן בדיקה ותיקוף, וכל ההחלטות וההמלצות שלנו שמגיעות לממשלה ולכנסת, מבוססות אך ורק על נתונים אפידמיולוגים.

אילנה גנס: אין שום כוונה לפגוע בציבור.

אילנה גנס: להיפך, אנחנו בוחנים את כל ההמלצות שלנו ואת כל המדיניות אל מול המאמץ לצמצם עד כמה שניתן את הפגיעה בציבור, גם היא זמנית, ואנחנו מבינים שגל התחלואה הזה בעוד מספר שבועות יתחיל לדעוך, אבל גם בתקופה של השבועות הקרובים אנחנו מנסים למצוא כל פתרון שמצד אחד ייתן מענה למרבית האוכלוסייה תוך צמצום פגיעה עד כמה שניתן.

טטיאנה (טניה) מזרסקי: יופי, תודה רבה אילנה גנס, ראש מטה בריאות הציבור.

טטיאנה (טניה) מזרסקי: אני מבקשת מנעה, היועצת המשפטית של הוועדה להקריא תיקון לסעיף של הצו.

נעה בן שבת: אני חייבת להתייחס לדברים שאמרה פה קודם עורכת הדין טל פוקס.

נעה בן שבת: מתברר לנו כוועדה שפעם אחר פעם לא מביאים לוועדה צווים שמכנים אותם צווים מקלים.

נעה בן שבת: נאמר לנו שיהיה תיקון שיבטל את חובת השהייה ובידוד של אותו מחלים שחזר ממדינה שאינה מדינה אדומה.

נעה בן שבת: החובה הזאת לשהות בבידוד עד בדיקה שנייה ביום השלישי, היא חובה שנקבעה בתיקון 13, אחרי זה בתיקון 15 והוארכה.

נעה בן שבת: לא ברור לי מדוע זה כך, כשהחוק במפורש קובע שכל תיקון לצו שנוגע בהוראה שנקבעה לגבי ההוראה - - - צריך לבוא לאישור הוועדה.

נעה בן שבת: במיוחד לא ברור לי ההתנהלות הזאת שמביאים לנו צו שכתוב בו שאם עדיין חלה על אותו מחלים שחוזר חובת בידוד אחרת לפי צו זה, עליו לשהות בבידוד עד להשלמת התקופה של הבידוד לפי אותה חובת בידוד.

נעה בן שבת: כל עוד לא מבטלים גם את תיקון 15, אז לכאורה יש עליו את אותה חובת בידוד.

נעה בן שבת: ההתנהלות הזאת, אני ממש לא מצליחה להבין איזה תפיסה עומדת מאחוריה.

טטיאנה (טניה) מזרסקי: התיקון הקודם הוא עדיין בתוקף.

נעה בן שבת: הוא עדיין בתוקף ולכן מה שאני אומרת, זה שלכאורה אם אנחנו מאשרים את הצו הזה לבדו, אז לכאורה עדיין נשאר בתוקף תיקון 15 ועדיין חלה חובת הבידוד לפיו, ולכן אני חושבת שההתנהלות הזאת זה תקלה.

נעה בן שבת: זה גם לא תואם את מה שקבוע בחוק הראשי.

נעה בן שבת: במיוחד במצב כזה, זה נראה לי התנהגות לא מובנת בשום צורה.

טל פוקס: לגבי המצב הכללי, היה פה דיון ארוך עם משרד המשפטים.

טל פוקס: לילך וגנר השתתפה בדיון והסבירה את עמדתם בעבר.

טל פוקס: אני לא יודעת אם עכשיו היא נמצאת, אבל זה באמת שאלה שהם מתמחים בה.

טל פוקס: לגבי הסיפור עכשיו, אני רק רוצה להגיד שלא הייתה פה שום כוונה.

טל פוקס: ככה אמרו לנו שנדרש לעשות מבחינה טכנית.

טל פוקס: מבחינתי זה לא היה משנה אם זה היה כתוב פה או שם, וככה אנחנו מבחינה טכנית, מבחינת נוסח, לחלק את זה לשניים כדי לבטל את הצו מתוך הצו הקודם.

טל פוקס: לעשות את זה בנפרד בעצם לא באותו צו.

טל פוקס: ככה התבקשנו.

טל פוקס: אין פה שום כוונה ולכן גם פתחתי ואמרתי את זה כדי להיות גלויה שאכן יש עוד צו שהוא רק עושה את הביטול.

טל פוקס: מבחינתנו הוא טכני והכניסה לתוקף שלו היא במועד של כניסתו לתוקף של התיקון הזה, כלומר הם קשורים אחד לשני.

טל פוקס: לנו נאמר שצריך לעשות את זה ככה בנפרד.

נעה בן שבת: אנחנו נסתמך על האמירה שתיקון 15 יבוטל, אבל זה לא משהו שכתוב, זה לא משהו שאושר בוועדה.

נעה בן שבת: אני לא יודעת מה המשמעות של הדבר הזה.

נעה בן שבת: זה נראה לי קצת להיות במצב של אי בהירות.

נעה בן שבת: נראה לי שזה מיותר להעמיד את הוועדה במצב הזה.

טל פוקס: אני עכשיו שולחת את זה ליעל.

טל פוקס: היא לא פה עדיין.

נעה בן שבת: לא, היא הבהירה שתיקון 15, מתכוונים לבטל אותו.

נעה בן שבת: יש לנו עמדה גם לגבי המשמעות של זה שהצווים לא מובאים לאישור.

טטיאנה (טניה) מזרסקי: הנוסח של התיקון לא מזכיר את התיקון הקודם.

נעה בן שבת: הנוסח של התיקון לא מזכיר את תיקון 15.

נעה בן שבת: עוד שאלה יש לי לגבי הנושא של תחילתו של הצו.

נעה בן שבת: אתם מציעים שהוא יחול מ-4 בינואר, זאת אומרת היום מחצות הלילה?

נעה בן שבת: זאת המשמעות?

טל פוקס: זאת הבקשה.

נעה בן שבת: אוקיי.

טטיאנה (טניה) מזרסקי: זה הנוסח הסופי שיופיע?

נעה בן שבת: זה הנוסח הסופי של התיקון הזה, אבל אני מבינה שיש להם עוד תיקון.

נעה בן שבת: הוועדה לא קיבלה אותו, לא מאשרת אותו.

טל פוקס: אנחנו מעבירים לוועדה בצורה רשמית רק תיקונים שנדרשים אישורה, בהתאם להנחיה וליווי מלא של משרד המשפטים לסיווג של מה שנדרש את אישור הוועדה ומה לא נדרש את אישור הוועדה.

טל פוקס: אני העברתי לכם עכשיו את התיקון השני.

טל פוקס: העברתי לך למייל.

טל פוקס: זה נכון שזה לא עומד לאישור הוועדה, התיקון השני.

טל פוקס: פשוט שתוכלו לראות.

נעה בן שבת: לנו יש מחלוקת משפטית בנושא הזה ואנחנו חושבים שהצווים האלה כן היו צריכים גם כן להגיע לאישור הוועדה.

נעה בן שבת: עכשיו אנחנו נקרא את הצו הזה שבפנינו.

נעה בן שבת: מצב כזה זה ממש לא לראות את התמונה המלאה, כי אנחנו משאירים את המצב הזה שאם התיקון הזה לא עובר, לא מאושר, אין לו תוקף, אז אנחנו כרגע מעבירים.

נעה בן שבת: הוועדה קיבלה את הצו הזה.

נעה בן שבת: אני חושבת שאפשר לאשר אותו, אבל לדעת שהמשמעות היא שכל 15 עומד בתוקפו, אז אנחנו משאירים את האנשים - - -

טטיאנה (טניה) מזרסקי: אפשר לרשום בהחלטה שזה מותנה בביטול תיקון 15?

נעה בן שבת: אני לא יודעת אם יש בכלל תוקף לתיקונים האלה של צו 15.

טל פוקס: תיקון 15 נחתם כבר.

טל פוקס: הוא כבר בוטל.

טל פוקס: מה שכתוב בצו זה שהביטול שלו מותנה - - -

טטיאנה (טניה) מזרסקי: אפשר לרשום בפרוטוקול שהתיקון הזה יאושר בתנאי ביטול סעיף - - -

טל פוקס: אני יכולה להגיד לך בוודאות שזה יקרה.

טל פוקס: הצו כבר נחתם, ומה שהצו אומר, זה ברגע שזה יכנס לתוקף, זה גם יכנס לתוקף בעצם.

נעה בן שבת: גבירתי, בגלל שעמדתנו אחרת לגבי המשמעות של ביטול צו בלי אישור ועדה, אני לא יכולה להתייחס לזה.

נעה בן שבת: אני רק יכולה להתייחס לצו הזה שמובא בפנינו ולהגיד שהוא לא נותן את התמונה המלאה.

טטיאנה (טניה) מזרסקי: אפשר להעלות בזום נציג של משרד המשפטים?

עדית ריס: עדית ריס, משפט המשפטים.

טטיאנה (טניה) מזרסקי: שלום עדית.

טטיאנה (טניה) מזרסקי: יש לנו פה תיקון שלפי הטענה של היועצת המשפטית של משרד הבריאות, ברגע שתיקון 20 יכנס לתוקף, תיקון מס' 15 יהיה מבוטל.

טטיאנה (טניה) מזרסקי: מה דעתכם?

עדית ריס: החלוקה לשני תיקונים היא מתואמת עם מחלקת חקיקת משנה אצלנו.

עדית ריס: בעצם בגלל שההסדר הקודם נקבע בהוראת שעה, אז צריך לוודא שהוראת השעה מתבטלת עם כניסתו של ההסדר החדש לתוקף בצו הקבוע.

טטיאנה (טניה) מזרסקי: התיאום שנעשה מולכם לא מתבטא בנוסח שאנחנו עכשיו צריכים לאשר.

עדית ריס: בביטול הוראת השעה נקבע שהיא תיכנס לתוקף יחד עם כניסתו לתוקף של התיקון המקביל לצו.

עדית ריס: התיקון המקביל לצו הוא זה שקובע את ההסדר המהותי החדש.

עדית ריס: ברגע שהוא נכנס לתוקף, אז הוראת השעה צריכה להתבטל, אחרת יש לנו חפיפה בין שתי הוראות.

טל פוקס: בכל מקרה אני מתנצלת על זה שזה לא נכתב בדברי ההסבר.

נעה בן שבת: הבעיה היא לא בדברי ההסבר.

נעה בן שבת: ביטול תיקון 15 צריך היה להיות מובא, גם אם זה בסוף נפרד, לאישור הוועדה גם כן, ואז זה היה נותן את התמונה המלאה בפני הוועדה.

נעה בן שבת: הוועדה הייתה מאשרת את שני התיקונים.

נעה בן שבת: כל החלוקה הזאת, אנחנו הערנו עליה כמה פעמים.

נעה בן שבת: אנחנו לא יודעים מה המשמעות של זה מבחינת התוקף של אותן הקלות.

נעה בן שבת: זה נראה בעייתי.

נעה בן שבת: אנחנו נקרא כרגע את התיקון הזה שבפנינו.

טטיאנה (טניה) מזרסקי: תודה עדית.

טליה אידלס: צו בריאות העם (נגיף הקורונה החדש)(בידוד בית והוראות שונות)(הוראת שעה)(תיקון מס' 20), התשפ"ב–2022 בתוקף סמכותי לפי סעיפים 20(1)(ב) ו-(ג) ו-(2)(א) ו-20ז לפקודת בריאות העם, 1940, ובאישור ועדת הבריאות של הכנסת, אני מצווה לאמור: תיקון סעיף 2 1.

טליה אידלס: צו בריאות העם (נגיף הקורונה החדש)(בידוד בית והוראות שונות)(הוראת שעה), התש"ף

טליה אידלס: –2020, בסעיף 2, במקום סעיף קטן (י1) יבוא: "(י1) על אף האמור בסעיף קטן (ט), חוזר מחלים שלא שהה ב-14 הימים שקדמו להגעתו לישראל, במדינה שהוגבלה היציאה אליה בתקנות לפי סעיף 7א(א) לחוק סמכויות מיוחדות להתמודדות עם נגיף הקורונה החדש (הוראת שעה), התש"ף- 2020, החייב בבדיקה לפי תקנה 3 לתקנות חובת ביצוע בדיקה, חייב בבידוד לפי סעיף קטן (א) עד לקבלת ממצא שלילי בבדיקה כאמור, או עד חלוף 24 שעות ממועד קבלת אישור על ביקורת גבולות בכניסה לישראל, לפי המוקדם; ואולם אם עדיין חלה עליו חובת בידוד אחרת לפי צו זה, ישהה בבידוד עד להשלמת התקופה של הבידוד לפי אותה חובת בידוד; סעיף 3 לא יחול על חוזר החייב בבידוד לפי סעיף קטן זה בלבד.

טליה אידלס: " תחילה 2.

טליה אידלס: תחילתו של צו זה ביום ב' בשבט התשפ"ב (4 בינואר 2022).

נעה בן שבת: זה בעצם המועד שאתם מבקשים להכניס לתוקף.

נעה בן שבת: לא מבקשים להכניס לתוקף מיידי?

טל פוקס: לא מיידי אלא בחצות כדי להיערך מחשובית לתיקון ושיהיה ברור.

טטיאנה (טניה) מזרסקי: מי בעד?

טטיאנה (טניה) מזרסקי: מי נגד?

טטיאנה (טניה) מזרסקי: מי נמנע?

טטיאנה (טניה) מזרסקי: אושר

טטיאנה (טניה) מזרסקי: התיקון התקבל.

טטיאנה (טניה) מזרסקי: ההצעה אושרה.

טטיאנה (טניה) מזרסקי: אתם רוצים להתייחס?

טטיאנה (טניה) מזרסקי: הדיון הסתיים.

טטיאנה (טניה) מזרסקי: תודה רבה, הישיבה נעולה.